  Виталий Пронин Кызьы шедёно «Поле чудес» передачае? Кылем арын 30-тӥ декабре «Поле чудес» передачаын воректыны удалтӥз Вавож ёросысь «Колос» хозяйствоысь зоотехник-селекционерлы Анастасия Матвеевалы. А. Матвеевалэн архивысьтызСъёмкаос уйшорозь Ошлэсь арзэ мытыса, передачалы утчазы Россиысь пӧртэм ӵошатсконъёсын вормемъёсты. Озьы Анастасия Матвеевалэн нимтулыз шарае потӥз: 2018-тӥ арын кунысьтымы зоотехник-селекционеръёс пӧлын ортчем нырысетӥ вожвылъяськонын удмурт нылкышно 2-тӥ инты басьтӥз, тодон-валанэныз паймытӥз. Хозяйствояз но со ялан вылез борды кыстӥське, бере кылёно ӧвӧл, командамы юн, шуэ. «Колос» предприятие Россиын огез кужмоез луэ. — Съёмкаосбере толэзь ортчиз ни, но али ке но уйвӧт кадь потэ, — веранзэ мытэ нылкышно. — Ноябрь пумын ӝыт ни валтӥсь зоотехникмы Сергей Курбатов жингыртӥз: «Поле чудесэ», пе, мынод. Серекъя, кожай. Ӵукна кивалтӥсьмы Владимир Красильников та веранэн ик лыктӥз. Уг мыны, шуисько вал. Кызьы копак телевизоре потод? Дышемын ӧвӧл мон. Кузьым утчалом, номер дасялом, нош тон дасяськы, шуиз кивалтӥсьмы. Сьӧрам гуртысьтымы «Гербер» ансамблез кутыны малпасько вал. Студиын гожтэм куара кулэ шуизы — ӧз кутэ. Выль Бия гуртысьтымы крезен шудӥсь Наташа Григорьеваез дэмламы, нош ӧз яра. Крезьгуро номер одно кулэ, шуо. Мар кароно? Юрттӥз асьме министерствомы (Гурт удысъя но сиён-юонъя министерство — авт.), Шаркан ёросысь «Тулкым» ансамблен герӟаськизы. Нылпиосме куиньзэ ик сьӧрам кутоно кариськи, ку ай соос Якубовичен пумиськозы на? Озьы командамы съёмкаослэсь 2 арнялы азьвыл дась вал ни. Со дыр ӵоже ум быриз. Оло ужалод, оло малпаськод. Куалекъяй. Удмурт делегация «Останкино» телецентрысь студие 12-тӥ декабре вуиз. Татын соосты мукет шудӥсьёсын тодматӥзы, экскурсия радъязы. — Кыӵе ке сценарий киямы сётозы, дышетыны косозы, малпай вал. Телевизор пыр передачаез учкыса, постановочной кадь потэ ук. Воксё но озьы вылымтэ. Огзэ гинэ веразы: съёмкаос ӵуказе 15 часыен кутскозы, уйшорозь кыстӥськозы, талы дась луэ. Зэмен ик бер уйинозь съёмкаос мынӥзы, но дырлэсь ортчемзэ огмы но ӧм валалэ. Шумпотон но, кышкан но — вань мылкыдъёс сураськизы. Бадӟым шуныт семьяын кадь ваньмыз туж каньыл радъяськиз. Операторъёс, режиссёръёс шудӥсьёслэсь тросгес вал. Нырысь-валысь кышкай, кытчы меда сюриськиз та шуыса. Ӟучъёслэн сямен кыл вольыт ӧвӧл ук. Акцентме но верасез шедиз. Но бератаз буйгай. Кыдёкысь вуэм родняосынызы сямен, милемын лякыт вераськизы. Удалтон но вормон Матвеевъёс Леонид Якубовичез съёмка кутскемлэсь 10 минутлы азьвыл гинэ адӟизы. — Шудӥсьёсын вераськыса гримёркаын пукиськомы, — тодаз вае Анастасия Александровна. — Ог-огмылэн ужаменымы, вормонъёсынымы тодматскиськом. Специалистъёс пумиськимы ук. Якубович ӧсэз усьтӥз. Неужто ми доры? Экран азьын недосягаемой кадь потэ вал. Кин кытысь шуыса юалляськиз. Удмурт дэремме адӟыса, юаз: концерт пуктоды, эктоды? Мукетъёс эктозы, мынам удмурт дэремме, культурамес возьматэме потэ, шуисько. Эн куалекъялэ, ваньмыз умой луоз шуиз но кошкиз. Озьы кутскиз шудон. Нырысетӥ турлэсь ортчемзэ Анастасия Александровна, пыдъёсыз зубектытозь куалекъяса, возьмаз. Сое угось кыкетӥ туре юнматӥзы, нырысь ик барабан бергатод шуизы. — Ошлэн арез бере, ошъёс сярысь ик юанъёс луозы кожай вал. Со темая ик дасяськи. Воксё но озьы вылымтэ. Кызьы, пе, вашкала дыръя нималлязы одӥг ведра йӧл сётӥсь скалэз. Юанме бумага вылэ гожтыса вуттӥ, нош малпаськыны дыр воксё но уг сёто. Ачид сярысь верано, кузьымъёсты поттоно, ӟеч кыл верано, нылпиосты дасяно, эшшо ке маке секта барабанэз бергатоно, Якубовичез кылзоно. Нылыным кенешимы вал, сыӵе куалектэм дыръя котьмар медло, нырысь ик «а» букваез верало шуыса. Сыӵе буква вань шуизы но, соку гинэ буйгай, сазьтӥськем кадь луи. Ма, мон та кылэз тодӥсько ук, малпай. Чепыльтэм кадь соку ик аслым шуи: эн дырты, нырысь эшшо одӥг букваез эскеры на, оло, янгышаськод. Нош шонер верай. 3 буква тодэме понна 2 шкатулка поттӥзы. Тодӥд ке, кудаз уксё со тынад луоз шуизы. «Поле чудес» передачаез огзэ но учкытэк кельтымтэ анаймы нодъяз вал: сыӵе шуд усиз ке, барабан палась шкатулкаез бырйы. Учкисько но, ма, неужто 5 сюрс манет? Точно — ӵашыртэ. Нош барабан бергатӥсько. Вӧзам сылӥсь пиосмурт дырын-дырын лушкем нукыртэ: тон мыным шудыны чик уд сётӥськы. Таин сэрен эшшо куалекъясько. Якубович дорам 3 пол матэктылӥз, буйгатыса вешалляз, чупалляз. Зэм, сое телевизор пыр ӧз возьматэ. «Ведёрница» кылэз верай но, чабыны кутскемзылы пельёсы нырысь ӧз оске. Кыӵе ке прострациын кадь. Барабанэз нырысь бергатыны ӧй сётысалзы ке, оло, воксё но мон дорозь черод ӧй вуысал. Анастасия Матвеева финалозь вуиз. Юазы: вашкала дыръя, пе, скаллы мар вамен сылалэн нянь сёто вал, ошен валче вуттон понна. «Забор» кыл йыраз соку ик лыктӥз. Нош таблоын кузьгес кыл возьматэмын. Куалектэменыз «изгородь» кылэз тодаз ӧз вайы — мукет мурт вормиз. Но финалын шудзэ келямез пумысен Анастасия Александровна воксё но уг куректы. — Гостиницае вуэммы бере ни пиналъёсын кенешиськом. Вормысалмы ке, олокыӵе но дуно призъёс басьтысалмы. Баллъёсмы трос вал ук. Нош солы ваньмызлы выт тыроно. Шкатулкаысь поттэм 5 сюрс манетлы но, турын вормем телевизорлы но выт кельтӥзы. 5 аресъем Егор пиелы кузьым вуиз. Кылбур верамез понна солы телефон сётӥзы. Солы машинаен гинэ но ярасал ни. Али телефонзэ киысьтыз уг куя, нош милям сое будэмезлы синпельлы кельтэммы потэ. Со табере «Поле чудес» передачаез учкемезлы быдэ ассэ телевизорысь утча. Якубовичез возьмало Передача эфире потытозь, нокинлы номыре ивортыны, фотоосты шарае поттыны ӧз лэзе. Но хозяйствояз вератэк умой ӧвӧл — дэмен юрттӥськизы Москвае мыныны, отысь пумитаны. Озьы матысь адямиосызлы вератэк ӧйлась. Зэм, гурт калык Анастасия Матвеевалэн кызьы ветлэмез сярысь тодӥз ай ӝыт передача эфире потэм бере гинэ. Со нуналэ кыдёкысь родняоссы но, аслаз коллективез но, корка трос люкаськыса, телевизор учкизы. — Передача бере ураме потыны уг луы вал — адямиос ӟыгыръяло, шумпото, юаллясько. Жингыръясьёс, ӟечкыласьёс лачак. Герой кадь луиськиз. Керпотоно. Тау шуэм потэ ваньзылы, кин монэн ӵош вал: гурт калыклы но, хозяйстволы но, министерстволы но. Анай бератаз шуиз: салам, пе, милемлы верано вал, возьмамы. Ми соин коронавирусэн сэрен ог-огмы доры ум ветлӥське, утиськомы сое, озьы экран пыр гинэ адӟиськимы. Салам анаймылы гинэ ӧй — быдэс шаермылы верай вал. Но 52 минут ӵоже кыстӥськись шоуэ тросэз ӧз тэры. «Тулкым» ансамбль ассэ туж йӧно возьматӥз. Тапыртэмзы, кырӟамзы шоры учкыса, ачим ик калыкеным эшшо золгес данъяськыны кутски. Якубович но соослы синмаськиз. Табере Матвеевъёс Леонид Якубовичез ас доразы возьмало. Удмуртие вуылыны турпутёвка кузьмазы. Озьы ик кыкетӥ турын шудэм эшшо 3 адямиослы но сыӵе ик путёвка сётӥзы. Зэм, путёвкаын Лудорвай, Сарапул, Чекерил но мукет турмаршрутъёс пусъемын. Но Матвеевъёслэн дано ведущийлы гуртын улон-вылонэз но, хозяйствозэс возьматэмзы потэ. Анастасия Александровна «Колосын» 19 ар ужа ни. Татын ик механизаторын тырше Олег Серафимович кузпалыз. — Картэ умой, — шуэ Анастасия Александровна. — Бер ӝытозь но ужын ӝегасько ке, кыл но уг куареты — дорысь ужез ас вылаз басьтэ, пудо но сюдэ. Со оскемен но «Поле чудес» передачае дӥсьтыса мынӥ. Табере вожвылъяськонъёсы пыриськыны уг кышка ни — дӥсьтон кӧня ке будӥз. Елена Сараматова  